Suresh 223 Views gst
ముంబయి: వస్తుసేవలపన్ను అమలులోనికి రావడంతో గతవారం దేశీయ స్టాక్‌ మార్కెట్లకు మంచి
మద్దతులభించింది. పన్నుసంస్కరణల్లో విప్లవాత్మకమైనదిగా భావిస్తూ వచ్చిన జిఎస్‌టి అమలులోనికి రావడంతో
పలురంగాలపై సానుకూల ప్రభావం చూపింది. దేశమంతా ఒకేపన్ను వ్యవస్థపై మార్కెట్లు కొంత ఆందోళనలకు
లోనైనా ఎఫ్‌ఎంసిజి, ఆటో తదితరరంగాలు జోరుగా సాగడంతో మార్కెట్లు లాభపడ్డాయి. దేశవ్యాప్తంగా
సంతృప్తికరమైన స్థాయిలో వర్షపాతం నమోదుకావడం కూడా మరికొంత మద్దతునిచ్చింది. శుక్రవారంతోముగిసిన
వారంలో సెన్సెక్స్‌ 439 పాయింట్లు పెరిగి 31,360వద్ద స్థిరపడింది. ఇక నిఫ్టీ 145 పాయింట్లుపెరిగి 9666వద్ద
ట్రేడింగ్‌ ముగించింది. ఈ బాటలో గడచిన గురువారం సెన్సెక్స్‌ కొత్త గరిష్టస్థాయి 31,369కి సైతం చేరింది. నిఫ్టీ
మరోసారి 9700 పాయింట్లకు చేరింది. మార్కెట్ల బాటలో చిన్నషేర్లూ పురోగమించాయి. బిఎస్‌ఇలో మిడ్‌క్యాప్‌ సూచీ
రెండుశాతం పుంజుకోగా స్మాల్‌క్యాప్‌ మరింత అధికంగా 2.7శాతం ఎగిసిపడింది. ఇక బ్లూచిప్‌ కంపనీలపరంగాచూస్తే
లూపిన్‌ 5.3శాతంపెరిగితే ఐటిసి, మారుతి, కోల్‌ ఇండియా మూడుశాతం, మహీంద్ర రెండుశాతం చొప్పున బలపడ్డాయి.
బజాజ్‌ ఆటో మాత్రం 3శాతం క్షీణించింది. వారంలో చివరిరోజు మాత్రం ఫార్మారంగం, రియాల్టీలు పెరిగాయి.
ఫార్మారంగానికి సంబంధించి లూపిన్‌, బ్లూచిప్‌ కంపెనీల్లో రిలయన్స్‌ కంపెనీలు మార్కెట్లను ఆదుకున్నాయి.
ఇక అరబిందో, ఎయిర్‌టెల్‌, జీ, డాక్టర్‌రెడ్డిస్‌, టెక్‌వమీంద్ర,ఎన్‌టిపిసి, కోటక్‌బ్యాంకు, బిపిసిఎల్‌ వంటికంపెనీలు పెరిగితే
ఇన్‌ఫ్రాటెల్‌,ఐబిహౌసింగ్‌,ఒఎన్‌జిసి, ఏసియన్‌పెయింట్స్‌వేదాంత, ఐసిఐసిఐ, హీరోమోటో, బిఒబి, ఇన్ఫోసిస్‌, హెచ్‌డిఎప్‌సి
సంస్థలు నీరసంగా కొనసాగాయి. ఇక చిన్నషేర్లు కూడా కొంత ఊగిసలాడాయి. స్మాల్‌క్యాప్‌, మిడ్‌క్యాప్‌రేంజి
కంపెనీలపరంగా కొంత సానుకూలంగా ఉన్నా ఆసాంతం హెచ్చుతగ్గులతో నడిచాయి.